Publiek gewaarsku teen vleis van Hammarsdale-pakhuisVerskeie brande is by die gebou gestig (Foto: Skermgreep uit Newzroom Afrika-video) Die publiek word gewaarsku om nie enige vleis- of pluimveeprodukte te verbruik wat by die Sequence-verkoelingspakhuis in Hammarsdale in Durban in KwaZulu-Natal geplunder is tydens onlangse oproer nie, aangesien dit nie veilig is vir verbruik nie. Die stad se departement van omgewingsake en gesondheid het die fasiliteit besoek en bevind dat vleisprodukte van die pakhuis moontlik onveilig kan wees vir verbruik. Die produkte is nie teen die regte temperature vervoer of gestoor nie. “Die publiek word dus aangeraai om dringend van die produkte ontslae te raak,” het Lindiwe Khuzwayo, woordvoerder van die eThekwini-munisipaliteit, gesê. “Die munisipaliteit versoek die publiek om nie die kos te begrawe nie, maar in ŉ asblik daarvan ontslae te raak en die asbliksak op die geskeduleerde vullisverwyderingsdag buite te sit.” Inspekteurs van die departement en die metropolisie sal die situasie monitor. Vleis wat uit die gebou geplunder is (Foto: Skermgreep uit Newzroom Afrika-video) Die pakhuis is ŉ paar keer aan die brand gesteek tydens oproer in die provinsie. Nthuthuko Mathe van die eThekwini-brandweer het aan eNCA gesê plunderaars het Maandag weer toegeslaan en die gebou Dinsdag aan die brand gesteek. Brandbestryders moes terugstaan toe plunderaars gewelddadig reageer en die span se veiligheid bedreig het.